สผ.เซจ่อถูกเขย่าเกรดชี้ลงทุนมากก่อหนี้สูง
PTTEP ถูกซ้ำ เอสแอนด์พีจ่อแจกมุมมองเชิงลบเครดิต ด้านทริสฯ ยังคงเครดิตเดิม หลังซื้อแหล่งแคนาดา จับตาตัวเลขก่อหนี้สูงอาจมีการทบทวนเครดิต
10 ส.ค. 2554

PTTEP ถูกซ้ำ เอสแอนด์พีจ่อแจกมุมมองเชิงลบเครดิต ด้านทริสฯ ยังคงเครดิตเดิม หลังซื้อแหล่งแคนาดา จับตาตัวเลขก่อหนี้สูงอาจมีการทบทวนเครดิต 
สถาบันจัดอันดับความน่าเชื่อถือสแตนดาร์ดแอนด์พัวร์ หรือเอสแอนด์พี เปิดเผยว่า อยู่ระหว่างการพิจารณามุมมองเชิงลบต่ออันดับความน่าเชื่อถือองค์กรของบริษัท ปตท.สำรวจและผลิตปิโตรเลียม (PTTEP) ที่ปัจจุบันอยู่ที่ BBB+ 
นอกจากนี้ ยังพิจารณามุมมองเชิงลบต่ออันดับความน่าเชื่อถือผู้ออกตราสารของ PTTEP Australia International Finance Pty. Ltd. และอันดับความน่าเชื่อถือตราสารหนี้ที่ค้ำประกันโดย PTTEP ด้วย “การพิจารณามุมมองเชิงลบเป็นผลมาจาก ปตท.สผ. มีแผนใช้เงินลงทุนราว 2,280 ล้านเหรียญสหรัฐในการซื้อหุ้น 40% แหล่งน้ำมันในแคนาดา เพราะถือว่าเป็นการลงทุนที่สำคัญและจะต้องใช้เงินทุน ทั้งจากกระแสเงินสดและการก่อหนี้อาจทำให้สถานะความเสี่ยงทางการเงินภายนอกประเทศของ PTTEP มีมากกว่าระดับอันดับความเชื่อที่ได้รับอยู่” 
อย่างไรก็ตาม มุมมองเชิงลบจะถูกยกเลิกหากแผนการจัดหาเงินเป็นไปอย่างราบรื่น  บริษัท ทริส เรทติ้ง แจ้งว่า อันดับเครดิตองค์กรและตราสารหนี้ของ PTTEP ได้รับผลกระทบทันทีจากการประกาศแผนการลงทุนในสัดส่วน 40% ในแคนาดา แต่ทริสฯ จะติดตามความคืบหน้าของการลงทุนดังกล่าวรวมถึงสถานะการเงินของบริษัทเมื่อซื้อกิจการเสร็จ ซึ่งอันดับเครดิตอาจปรับลดลงหากอัตราการก่อหนี้ของบริษัทอยู่ในระดับสูง
นายอนนต์ สิริแสงทักษิณ ประธานเจ้าหน้าที่บริหาร และกรรมการผู้จัดการใหญ่ PTTEP กล่าวว่า เมื่อวันที่ 24 พ.ย. 2553 บริษัท พีทีทีอีพี ออฟชอร์ อินเวสท์เมนต์ ได้ลงนามในสัญญาเงินกู้กับ 4 สถาบันการเงินต่างประเทศ ในวงเงินรวมทั้งสิ้น 500 ล้านเหรียญสหรัฐ อายุเงินกู้ 5 ปี โดยมี ปตท.สผ. เป็นผู้ค้ำประกันเงินกู้ทั้งจำนวน 
ด้านการซื้อขายหุ้น PTTEP เปิดตลาดสดใสด้วยราคาสูงสุดของวันที่ 174 บาท บวก 3 บาท แต่ยืนไม่ได้นาน ถูกเทขายออกมากดราคาลงปิดที่ 168 บาท ลดลง 3 บาท และบริษัท ปตท. (PTT) ถูกถล่มหนัก ปิดต่ำสุดที่ 302 บาทร่วง 8 บาท หรือ 2.58%